Ko Ngāti Iwi Tahupō tētahi o ngā hapū o Ngāti Paoa. Ko Ngāti Paoa tonu tētahi o ngā iwi o Hauraki, o Waikato. Ko Tainui te waka. Ko Ngāti Paoa ngā uri o te tupuna, o Paoa. Nō tētahi o ngā wāhine o Paoa, nō Tauhākari, ka herea a Ngāti Paoa ki ngā tātai rangatira o Waikato. Nō Hauraki kē tētahi o ana wāhine, ko Tukutuku tērā. No konei ka herea ai a Ngāti Paoa ki ngā tātai rangatira o Hauraki. Ko ērā ngā taha e rua o Ngāti Paoa; he iwi nō Waikato, he iwi anō nō Hauraki.